„Eva a terminat anul I la Facultatea de Drept, așa că a fost primul an când sesiunile ne-au prins cu două studente în casă (haha)! Este clar mult mai diferit decât a fost la mine, la Teatru, pe vremea mea, și mă bucur că îi place ceea ce face”, a declarat Pavel Bartoș pentru revista VIVA!
Anca, soția lui Pavel, este actriță, om de televiziune, dar și om de radio. De câțiva ani însă, ea a decis să-și urmeze un alt mare vis – Medicina.
„Chiar dacă în sesiune este dificil, mă bucur foarte tare că Anca și-a urmat acest vis și calcă acum pe urmele tatălui ei. Este clar că are un har, o bucurie când se ocupă de asta și când învață, deși e foarte greu.
Abia aștept să ajungă la punctul în care să poată profesa, dar, până atunci, sunt aici să o susțin și să o încurajez. Și mă bucur din tot sufletul că îi place tare mult ceea ce face. Consider că are har pentru această meserie și că va fi un doctor excepțional, iar pacienții ei vor avea numai de câștigat”, a mai spus Pavel.
Celelalte două fiice ale lui Pavel și Anca, Rita și Sofia, sunt adolescente, astfel că cei doi sunt supuși la diferite provocări.
„De-a lungul vieții, ne-au lăsat fără cuvinte nu doar prin întrebări, ci și prin activități, prin maturizarea lor, prin bucuria pe care ne-au adus-o. E o fericire pe care nu o pot explica în cuvinte să avem casa plină, să avem trei fete extraordinare.
Sunt un norocos al sorții, ce să mai? Încă de când era foarte mică, Sofia a fost în centrul atenției și pare că vrea un drum artistic. Noi nu o împingem spre nimic, o lăsăm să se descopere și să-și facă propriile alegeri. Dacă va vrea să facă asta, o vom sprijini din plin”.